(آزمانک,,کِیھُرّ،، طارق پیشکانی)
من شُومّیں جمال الدین ءَ را گُشت کہ مارا چُکّ نہ بیت، گڑا وتی سیاد ءُ وارسے ءِ چُکّے زیریں ءُ رودینیں، بلے بدبھت رازیگ نہ بوت، گُشت ئِے ما ئِے رودین ایں، ما سر ءَ ئےِ ھرچ ءُ درچ کنیں بلے وھدے کہ رُد ایت ءُ لائق بیت، گڑا آئی مات ءُ پت چہ مارا پُل اَنت ئےِ، ھمے رنگ ءَ اگاں یکے ھال ئےِ بہ دنت 
کہ آ تئی مات ءُ پت نہ اَنت، تئی ھکیگیں مات ءُ پت فلان ءُ فلانی اَنت، اگاں ناں میتگ ءِ چُکّ ءُ چوریگ کلاگ ئِے بہ زیر اَنت، کہ اے تئی مات ءُ پت نہ اَنت ءُ تو یک کیھُرّے ئے ءُ…….
ماہ ناز ءِ دوئین دست گوں آرت ءِ لینس دیگ ءَ اتنت، ءُ بلے استرگیں زبان ئِے دل ءِ سیر ءَ شھمال کنان اَت- تہ اناگت ءَ جمال گوں ھیداں لوگ ءَ پُترت- 
جنین! شما زات ءِ جنین اگاں بے ترکّ ءُ توار کار بکن اِت آزمان شمئے سرا کپ ایت-،، 
ھو! من اوں جمالی ءِ وڑ ءَ گنوک بہ باں نوں تئی دل سارت بیت، ماہ ناز ءَ سارتیں گینّے کشّان ءَ پسّہ دات…..
زاناں چی بوتگ! اے گنوک ءَ دگہ گنوکی یے کتگ؟ جمال ءَ جست کت؟،،،-
من ترا گُشت کہ کُلانچ ءَ شَرّیں ملّایےآتکگ بریں وتی گنوک ءَ پیش داریں بِلّے دم ءُ چوپ ئِے کنت ءُ بلکیں ماھے کپے ءَ لوگ ءَ چہ در مئیت بلے تو وَ سیٹ یاسین ءِ کلنڈیں گاڑی ءَ سوار نبئے کہ تو گُش ئے باز جَمپ جَنت! ماہ ناز ءَ گشت؟-
بچار جنین! یکے وَ ساری ءَ چہ مزن دگّ ءِ گاڑیانی کوکار ءُ شوراں چہ سر منی ڈمبرینتگ، پدا لوگ ءَ کہ کایاں داں تئی شمسی ریڈیو اِنت بی بی سی ورلڈ سروس وڑ ءَ برے یک نوکتریں رپورٹے گون اِنت ئےِ! شفعی نقعی جامعی ءَ ھم گُھ وارتگ تئی دیم ءَ!
نیگبھتیں جنین! ھُدا تئی مات ءَ سلامت کنات بلے بیا نوں من ءَ سردردی گولی یے بدئے کہ مَنی سرچکرّگ ءَ لَگ اِتگ…. 
ترا وَ گمے پِر نیست اِد ءَ ما تُری بہ مریں! ماہ ناز ءَ پد ءَ دپ پچ کت،،،، 
جنین! زاناں چی بیتگ! ترا بِلّ، تئی مات ھم من دعا ءُ ھئیر کت کہ چُشیں شُومّے منی سرا ئِے دات ءُ تو انگت ھما بُنڈ ءِ بُن داشتگ! من گُشاں تو ھوش ئے ءُ زان ئے ھم کہ من ءُ تو سے گڈّگ ءِ شریداریں! ترا کہ چنگ نئیل ایت و …….
سر درد ءَ سوچ تو منی دل پورو گوں کارچے دِرت ءُ انگت گش ئے کہ سر درد اِنت! ماہ ناز ءَ گریوان گریوان ءَ وتی پنچانی دیم گوں جمال ءَ کُت… 
جمال ءَ زھرو زھر دست ءِ کلیت ھترمال کت اَنت کہ باریں کجام کُنڈ ءَ کپت ءُ گار بوت اَنت……
جنین بچار! شیطان ءَ گیشتر ھراب نہ کن ئے کہ رپل ءِ دپ ءَ دیان ئے ،،
ماہ ناز ءَ وتی ارس گوں سریگ ءَ پھک کت اَنت ءُ گُشگ ءَ لَگ اِت- باریں کئی کیھُرّ بیتگ تو مئے سرا مُشتگ، کراچی ءِ ہپستال ءَ وَ بلوچ نیست، باریں سندھی، پٹان، پنجابی، چونیں درزادگ ئے، 
پیراری کہ نیپگان اَت گڑا ما بلُکّ سدگنج ءِ دست ءُ پاداں کپت ءُ آفت چہ وتی جان ءَ چُٹّینت، اے بری پدا…
جنین! تو بلکیں گنوکیں جمالی ءِ نام ءَ گرگ ءَ ئے، زاناں چی بیتگ چی یے کتگ؟ جمال ءَ گوں اجکّہی جُست کت-
لھتے روچ بیت پدا شانگ ئِے بندات کتگ ـ
تو زاناں میم نہ کن ئے کہ لاپ ئِے روچ پہ روچ گیشتر ڈمبران اِنت-
آ اِنت کاپر ءِ چیر ءَ شانوکانی توک ءَ وش واب اِنت-ماہ ناز ءَ گُشت ………
یاھُدا! اے چونیں ھَزایے مئے سرا کپت- چہ ایشی ءِ پنڈگ ءَ ما بے چُکّ ءَ شَرّ تِر اتیں، جمال ءَ وتی دست سر ءَ جت اَنت.
نوں چیزے بکن الاج ملاجے بچار، ماہ ناز ءَ گُشت-
جنین! تو زاناں گوں نہ ات ئے ما ڈاکٹر رَھیم بکش ءِ کلینک ءَ برتگ اَت- ڈاکٹر ءَ چی گُشت کہ اے بنُکّی شُومّے بزاں گوں پیداک بیگ ءَ ایشی دماگی توازن بروبر نہ اَنت- 
ءُ من ترا چوش ھم گُشت کہ وتی پس ءِ بلُم کنگ ءَ بے ھیال بئے ھم پرواہ نیست بلے اے شومّ ءِ بندگ ءَ بے ھیال مہ بئے بلے شما کُجا سرپد بئیت!،،،،
ھیّا بیا واجہ اُمیتان ءِ کرّ ءَ ئِے براں ھما دم ءُ چُپّے کن اَنت ئِے ءُ بلکیں وش تر بیت-،،، ماہ ناز ءَ گشت-،،، 
بلے ھمے مُلّا ءُ میّایانی دم ءُ چوپّاں ماھے ءَ پد لاپ ئِے پُر بوت،جمال ءَ جوڑان ءَ پسّو دات-،،، 
یکے وَ من ءَ ھمے شُومّیں میر مول داد ءِ چُکّ دادُل ءِ سرا شک اِنت، اے بے رھم گنوکانی سر ءَ اوں نہ کپ ایت، جمال ءَ بلاھیں گشتانکے دات ءُ دست ئِے سر ءَ کت اَنت ءُ نِشت. 
اِنّاں اِنّاں! نی مارا میر ءُ معتبری جنگے سرا مہ دئے، ماہ ناز ءَ جمال مکن کت-
بلے دومی رند ءَ گوں حاجی علی داد ءِ علاج ءَ پد ایشی ءِ شکم مزن بیان بوت! ھُدا بزانت اے مُلّا ءُ حاجی چون گنوکانی جنّ ءُ پریاں کشّ اَنت- کوٹی ءَ بند اِش کن اَنت- نوں کوٹی ءِ توکا چے بیت ما باہ وتی ایمان ءَ دات نہ کَنیں! نی ھرچی ھُدا شَرّ تِر بزانت…جمال پریشان ات-…… 
من نزاناں بلے مئے خاندان مزن اِنت ءُ من ءَ وت ءَ دپ ءُ دنتان کنگی نہ اِنت، تو ایشی ءَ وڑے بکن اگاں ناں گڑا من وتی مات ءِ لوگ ءَ رو آں، ماہ ناز ھمے پئیم سرّا برّائی لبجّان اَت کہ جمال ءَ درّائینت! جنین !تو بے پگر بُو، ھُدا راھے درے الّم پچ کنت، مارا بے ھچ نہ کنت-
دومی روچ ءَ کروسانی بانگ ءَ گوں ماہ ناز پاداتک، پس ئِے دُشت، نان ئِے پتک، دانکہ جمال پسیل ءَ دراتک ءُ دیم ئِے گوں چُلّ ءَ دات تہ نھاری تیار اَت-
ماہ ناز در اتک دیم پہ جمالی ءِ کوٹی ءَ کہ گنوکیں جمالی ءَ توار جن آں وت نہ وارت پرواہ ئِے نیست بلے شومّ ءِ شکم ءَ تپلیں ساھدارے مان اِنت-
اَنچوش کہ کوٹی ءِ دَپ ءَ رست کوکارے کُت !!!
جمال ءَ دِرک بست داں ماہ ناز ءَ دیّوال داشتگ ءُ تِکہ اِنت، ءُ کوٹی ءِ تہ ءَ جمالی دیم پہ چیر اِنت، آئی ءِ دپ چو نوک آپ وارتگیں لیڑہ ءَ گج ءُ کپ اِنت-